Муҷтабо Хоманаӣ

**[[Сайид]] Муҷтабо Ҳусайни Хоманаӣ** ( ) — сиёсатмадор, давлатмард ива рӯҳонии эронӣ. Севумин раҳбари олии Эрон аз моҳи марти соли 2026.

Писари дуюми калонии Алӣ Хоманаӣ, раҳбари пешини олии Эрон мебошад . Ӯ аз соли 1987 то 1988 дар ҷанги Эрону Ироқ ширкат карда, тибқи баъзе гузоришҳо, инчунин назорати Басиҷро ба даст гирифтааст, ки пас аз интихоботи соли 2009 барои саркӯб кардани эътирозҳо истифода мешуд.

Ӯ писари бонуфузтарини Хоманаӣ ва вориси эҳтимолии падараш ҳамчун раҳбари олӣ ҳисобида мешуд.

## Зиндагинома
Ӯ 8 сентябри соли 1969 дар шаҳри Машҳад (аз устони Хуросони Разавӣ) таваллуд шудааст ва фарзанди дуюм дар оилаи раҳбари ояндаи дуюми раҳбари олии Эрон (раҳбар) — оятуллоҳ Али Хоманаӣ буд. Пас аз хатми мактаб ба омӯзиши илоҳиёт пардохт. Аз ҷумлаи устодони аввалини ӯ оятуллоҳ Сайид Маҳмуд Ҳошимӣ Шоҳрудӣ ва инчунин падараш буданд. Ӯ таҳсилоти миёнаи худро дар мактаби динии Алавӣ дар Теҳрон гирифтааст.

Пас аз хатми таҳсилоти миёна, ӯ дар соли 1987 ба Сипоҳи посдорони инқилоби исломӣ (КСИР) пайваст. Муҷтабо Хоманаӣ аз ҷавонӣ дар дохили Сипоҳ робитаҳои наздик барқарор мекард, замоне ки дар давраи Ҷанги Эрон ва Ироқ дар гурдони «Ҳабиб» хидмат мекард. Бино ба иттилои DW, ки ба манбаъҳои наздик ба Сипоҳ ва сохторҳои амниятӣ такя мекунад, Муҷтабо тақрибан 17-сола буд, вақте ки ба ҷабҳа рафт ва ба ин гурдон пайваст. Баъзе аъзои ин гурдон баъдтар ба яке аз муҳимтарин шахсиятҳо дар соҳаи иктишоф ва амнияти Ҷумҳурии Исломии Эрон табдил ёфтанд ва аксаран гирди Муҷтабо ҷамъ меомаданд. Чанд нафар аз ҳамхидматони ӯ, аз ҷумла баъзе рӯҳониён, баъдан дар дастгоҳи амниятӣ ва иктишофӣ мансабҳои роҳбариро ишғол карданд.Дар соли 1999 таҳсили худро дар маркази динии шаҳри муқаддаси барои шиъаён Қум идома дод ва баъдан ба мақоми фақеҳ расид. Аз ҷумлаи устодони ӯ дар он ҷо чунин илоҳиётшиносон буданд, чун Мисбоҳ Яздӣ, оятуллоҳ Лутфуллоҳ Софӣ Гулпоягонӣ ва Муҳаммад Боқир Ҳазарӣ.

Муҷтабо муддате дар маркази динии шаҳри Қум илоҳиётро тадрис мекард. Ӯ ҷонибдори пайвастаи президенти пешини Эрон Маҳмуд Аҳмадинажод буд ва дар интихоботи соли 2005 ва 2009 аз ӯ пуштибонӣ кардааст. Гуфта мешавад, падараш — оятуллоҳ Али Хоманаӣ — кӯшиш кардааст нуфузи Аҳмадинажодро дар идораи кишвар маҳдуд созад. Тибқи иттилои яке аз манбаъҳо, дар робита ба ин ихтилоф Муҷтабо гӯё дар сӯиқасд ба раҳбари кишвар даст доштааст ва аз рӯйи гумонбарӣ боздошт шудааст. Пас аз он ки дар соли 2013 Аҳмадинажод ӯро ба тасарруфи маблағҳои давлатӣ муттаҳам кард, таҳлилгарон аз поёни иттиҳоди сиёсии онҳо сухан гуфтанд.

Ба андешаи бисёре аз муҳаққиқони Эрони муосир, Муҷтабо «нақши назаррас» дар пирӯзии интихоботии Аҳмадинажод бозидааст ва ҳатто дар паси саркӯби шадиди эътирозҳо дар моҳи июни соли 2009 қарор дошт. Ҳамчунин фарзияе вуҷуд дорад, ки писари раҳбар мустақиман нерӯҳои басиҷ — дастаи ихтиёриро, ки расман ба Сипоҳи посдорони инқилоби исломӣ тобеъ аст ва дар фурӯ нишондани эътирозҳои соли 2009 нақши муҳим бозидааст, раҳбарӣ мекард.

Бино ба гузоришҳои зиёди расонаҳо, Муҷтабо ба падараш таъсири қавӣ дошт ва яке аз ворисони эҳтимолии ӯ шумурда мешуд, гарчанде ки вазифаи баланди расмӣ надошт. Дар солҳои охир, ҳангоми кор дар дафтари падараш, ӯ бештар ҳамчун вориси эҳтимолӣ муаррифӣ мешуд. Дар соли 2021 дар шабакаҳои иҷтимоӣ аксҳое паҳн шуданд, ки дар онҳо ҷонибдоронаш дар кӯчаҳои Теҳрон плакатҳоеро паҳн мекарданд, ки ӯро ошкоро ҳамчун раҳбари оянда таблиғ менамуданд.

Бо вуҷуди ин, на ҳама бо ин фарзия мувофиқ буданд, зеро тибқи қонуни асосии Эрон мақоми раҳбари олӣ меросӣ нест. Ин вазифа интихобист ва раҳбари нави олӣ аз ҷониби Шӯрои хубрагон интихоб мешавад, бинобар ин интиқоли он ба таври меросӣ имконнопазир шумурда мешуд. Илова бар ин, коршиносон таъкид мекарданд, ки «Муҷтабо қобилияти пешбурди роҳи мустақил ва пурқуввати худро нишон надодааст» ва, сарфи назар аз он ки ӯ рӯҳонии шиъа аст, мақоми зарурии илоҳиётиро барои расидан ба мақоми раҳбар надошт. Бо ин ҳол, бисёре аз усулгароён, аз ҷумла қисме аз роҳбарияти Сипоҳи посдорон, аз Муҷтабо пуштибонӣ мекарданд ва ба ислоҳталабон, ки метавонистанд сиёсати иқтисодии кишварро мавриди баҳс қарор диҳанд ва зарурати ҷудо кардани миллиардҳо доллар барои сиёсати минтақавиро зери суол баранд, мухолифат менамуданд. Бо вуҷуди ин, бархе бар он буданд, ки мақоми сиёсӣ ва динии писари раҳбари амалкунанда метавонад барои он ки рӯзе ӯро вориси худ эълон кунад, кофӣ бошад.

Ҳамчунин гузоришҳо дар бораи фасоди эҳтимолии молии Муҷтабо нашр шуда буданд. Бино ба маълумоти манбаъҳои DW, ҳадди ақал 60 % иқтисоди Эрон тавассути ширкатҳои холдингӣ ва муассисаҳое идора мешавад, ки таҳти назорати Али Хоманаӣ қарор доранд. Ба гуфтаи ин манбаъҳо, Муҷтабо эҳтимолан назорати ин молияҳоро ба уҳда дошт. Тибқи таҳқиқоти Bloomberg дар соли 2026, дороиҳои Муҷтабо амволи гаронбаҳо дар Лондон ва Дубай, инчунин саҳмияҳо дар ширкатҳои вобаста ба киштиронӣ, бонкдорӣ ва соҳибкории меҳмонхона дар Аврупоро дар бар мегиранд. Гуфта мешавад, ки қисми зиёди ин дороиҳо ба номи худи ӯ сабт нашуда, тавассути воситаҳо ва сохторҳои мураккаби ширкатӣ дар юрисдиксияҳои гуногун нигоҳ дошта мешуданд.

Дар соли 2024 яке аз муҷтаҳидони Шӯрои хибрагон — ниҳоди динӣ, ки раҳбари олиро интихоб мекунад — изҳор дошт, ки Али Хоманаӣ бо пешниҳоди писараш ҳамчун номзад ба мақоми раҳбари оянда мухолиф аст. Бо вуҷуди ин, худи шӯро ҳеҷ гоҳ чунин тахминҳоро ба таври оммавӣ шарҳ надодааст.

Муҷтабо Хоманаӣ пас аз кушта шудани падараш дар натиҷаи зарбаҳои амрикоӣ-исроилӣ ба Эрон, 8 марти соли 2026 аз ҷониби Шӯрои хубаргон, ки аз 88 муҷтаҳиди баландмақоми шиъа иборат аст, ҳамчун сеюмин раҳбари олии Эрон интихоб гардид. Вали Ризо Наср, коршиноси Эрон ва исломи шиъа аз Донишгоҳи Ҷонс Ҳопкинс, изҳор дошт, ки интихоби Муҷтабо идомаи сиёсати падараш ва нишонаи эътимод ба қобилияти ӯ барои зуд мустаҳкам кардани қудрат ва назорат бар низом мебошад. Маха Яҳё, мудири Маркази Карнегии Ховари Миёна дар Бейрут, дар мусоҳиба бо CNN гуфт, ки мақомотҳои Эрон бо интихоби Муҷтабо «идомаи мавҷудияти режим»-ро нишон медиҳанд.

## Зиндагии фардӣ
Ӯ бо Заҳро Одил, духтари Ғуломалӣ Ҳаддоди Одил — раиси пешини Маҷлиси Эрон издивоҷ карда буд. Тибқи баъзе маълумоте, ки дар WikiLeaks нашр шудааст, Муҷтабо дар соли 2007 соҳиби писаре бо номи Алӣ гардид.

Ҳамсар ва писари Муҷтабо ҳамроҳ бо Али Хоманаӣ ҳангоми ҳамлаи 28 феврали соли 2026 ҳалок шуданд. Модараш, бар асари ҷароҳатҳои гирифташуда 2 марти соли 2026 дар беморхона даргузашт.

Бино бар WikiLeaks, Муҷтабо ахта буда дар яке аз бемористонҳои хусусии Лондон оиди ин якчанд маротиба табобат гирифтааст 

## Ҷусторҳои вобаста
* Интихоботи роҳбари олии Эрон (2026)
* Шӯрои муваққатии роҳбарӣ

## Эзоҳ
27. ↑ https://www.i24news.tv/en/news/middle-east/iran-eastern-states/artc-mojtaba-khamenei-set-to-lead-iran-underwent-months-of-medical-treatment-for-impotence-in-uk
Гурӯҳ:Роҳбарони кунунии кишварҳо
Гурӯҳ:Сиёсатмадорони Эрон
Гурӯҳ:Сиёсатмадорони асри XX
Гурӯҳ:Сиёсатмадорони асри XXI
Гурӯҳ:Афроди зинда